Na temelju članka 38. Statuta Sportske zajednice Grada Poreča Izvršni odbor na sjednici održanoj dana 22. siječnja 2021. godine donio je

**P R A V I L N I K**

**o korištenju sportskih i drugih objekata kojima upravlja Sportska zajednica Grada Poreča**

# I. OPĆE ODREDBE

**Članak 1.**

Ovim Pravilnikom uređuje se pitanje korištenja sportskih i drugih objekata kojima upravlja Sportska zajednica Grada Poreča ( dalje u tekstu : zajednica), od strane sportskih klubova i udruga, članica zajednice i drugih pravnih i fizičkih osoba (dalje u tekstu: korisnik) i druga pitanja vezana uz korištenje odnosno zakup sportskog ili drugog objekta.

**Članak 2.**

Pod sportskim objektom u smislu ovog pravilnika podrazumijeva se:

* sportske dvorane,
* boćarska dvorana,
* kuglana,
* atletska staza,
* nogometni stadion,
* vanjska asfaltirana, travnata i druga igrališta,
* skate-park,
* tenis teren – igralište,
* otvorena boćališta.

Pod drugim objektima podrazumijeva se:

* javno ( otvoreno ili zatvoreno) parkiralište,
* poslovni prostor u sastavu sportskog objekta,
* skladišta, nadstrešnice, spremišta (za sportske rekvizite i predmete).
* izvlačilište za čamce, jedrilice i slično,
* javna površina ili drugi prostor kojima raspolaže ili upravlja zajednica.

**Članak 3.**

Prema uvjetima iz ovog Pravilnika pojedinim se korisnicima mogu iznajmiti i sportski rekviziti, predmeti i oprema.

**Članak 4.**

Cjenik za korištenje sportskih i drugih objekata, kao i najma sportske opreme, predmeta i rekvizita u privitku je ovog Pravilnika i čini njegov sastavni dio.

Cjenik za korištenje sportskih i drugih objekata objavljen na službenim web stranicama Sportske zajednice Grada Poreča.

# II . KORIŠTENJE SPORTSKIH OBJEKATA

**Članak 5.**

Sportski objekti prvenstveno su namijenjeni za sportsku aktivnost – djelatnost sportskih klubova, odnosno udruga ( dalje u tekstu: klub).

Pravo prvenstva u korištenju pojedinog sportskog objekta ima klub koji je član zajednice i to zavisno od namjene objekta, odnosno vrste sporta koji klub organizira i provodi.

Sportska dvorana „Veli Jože“ prvenstveno je u funkciji osnovne i srednjih škola, a po isteku njihove potrebe, na raspolaganju je klubovima.

**Članak 6.**

Pod sportskom aktivnošću – djelatnošću klubova, u smislu stavka 1. prethodnog članka, podrazumijeva se:

* redoviti trening,
* odigravanje prijateljskih, cup i službenih ligaških utakmica,
* održavanje jubilarnih, memorijalnih i drugih turnira,
* organizacija kampova i drugih oblika okupljanja i treniranja mladih.

**Članak 7.**

Korištenje odnosno raspolaganje sportskim objektom od strane pojedinog kluba odvija se temeljem rasporeda korištenja sportskog objekta koji za kalendarsku, odnosno natjecateljsku godinu donosi Izvršni odbor zajednice ili radno tijelo koje osniva Izvršni odbor zajednice.

Sportski objekt za trening može se koristit svakodnevno u vremenu od 08,00 – 22,00 sata, osim nedjeljom, neradnim danom i državnim blagdanom. U korištenju sportskog objekta korisnik se mora ponašati dužnom pažnjom i poštivati kućni red.

Nedjeljom, u neradne dane i u dane državnih blagdana mogu se u sportskim objektima odigravati utakmice, odnosno održavati turniri i druge sportske manifestacije, uz prethodnu najavu zajednici. Nadzor nad korištenjem sportskog objekta od strane pojedinog kluba provodi nadležni radnik zajednice – domar.

**Članak 8.**

U slučaju da se pojedini klub ne pridržava kućnog reda u korištenju sportskog objekta, da pojedini njegovi članovi namjerno uništavaju imovinu ili je nesavjesnim korištenjem ili na drugi način oštećuju, klubu će se zabraniti korištenje sportskog objekta i tražiti će se naknada za počinjenu štetu.

**Članak 9.**

Pojedini sportski i drugi objekti u tijeku godine mogu biti na raspolaganju Gradu Poreču-Parenzo, prema unaprijed utvrđenom terminu, u svrhu organiziranja, odnosno održavanja različitih manifestacija od interesa za Grad Poreč-Parenzo.

U slobodnim terminima sportski i drugi objekti mogu se dati u zakup u cilju organiziranja i održavanja različitih priredbi, sajmova, izložbi i sličnih manifestacija, uz naknadu prema utvrđenom cjeniku.

Ukoliko se u terminu iz prethodnog stavka ograničava ili uskraćuje pojedinom klubu raspored korištenja sportskog objekta istom će se omogućiti u istom terminu korištenje zamjenskog objekta, pod uvjetom da za to postoje financijske ili druge mogućnosti.

**Članak 10.**

Prilikom korištenja sportskog objekta, bilo za trening ili utakmicu, klubu će se omogućiti minimalni uvjeti koji zadovoljavaju određenu potrebu - trening ili utakmicu. Prvenstveno se to odnosi na rasvjetu, klimatizaciju, grijanje i upotrebu prostorija (svlačionica i sanitarija) i drugo.

U zavisnosti od značaja natjecanja ili manifestacije, određuje se i dodatni sadržaj (standard) koji objekt treba pružiti za organizaciju odnosno održavanje planiranog natjecanja ili manifestacije, koji se nalazi u privitku Pravilnika i čini njegov sastavni dio.

**Članak 11.**

Sportski i drugi objekti mogu se dodijeliti bez naknade, kako slijedi :

* za organiziranje i održavanje manifestacija koje su u interesu Grada Poreča-Parenzo ili kojih je Grad Poreč-Parenzo pokrovitelj,
* za organiziranje humanitarnih manifestacija s ciljem prikupljanja određene pomoći, uz predočenje konkretnog programa,
* za održavanje manifestacija ili obilježavanja godišnjica u organizaciji kluba koji je član zajednice,
* u drugim opravdanim slučajevima u skladu sa Ugovorom o upravljanju sportskih objekata u vlasništvu Grada Poreča – Parenzo.

Odluku o dodjeli sportskog objekta, bez naknade, za namjene iz ovog članka donosi Grad Poreč - Parenzo.

# III. KORIŠTENJE DRUGIH OBJEKATA

**Članak 12.**

Zajednica druge objekte kojima upravlja – parkirališta, poslovne prostore, javne površine i drugo može dati na korištenje zainteresiranim korisnicima.

Objekti, iz prethodnog stavka ovoga članka, u pravilu se dodjeljuju natječajem.

Izvršni odbor zajednice za svaki pojedini objekt propisuje uvjete natječaja i utvrđuje cijenu.

Odluku o izboru ponuditelja donosi Izvršni odbor zajednice.

# IV. OBAVLJANJE DJELATNOSTI U SPORTSKIM I DRUGIM OBJEKTIMA

**Članak 13.**

U sportskim i drugim objektima može se za vrijeme održavanja natjecanja i manifestacija ili tijekom kalendarske godine, ili u njegovom pojedinom dijelu, obavljati određena gospodarska djelatnost – ugostiteljska, trgovačka, zabavna i druge djelatnosti.

Gospodarske djelatnosti iz prethodnog stavka ovoga članka obavljaju se prema i u skladu s posebnim propisima, za što odgovornost snosi korisnik objekta odnosno osoba koja pruža odnosno obavlja te djelatnosti u sportskom ili drugom objektu.

Izvršni odbor zajednice propisuje postupak i uvjete natječaja i utvrđuje cijenu.

Odluku o izboru pojedinog ponuditelja, na temelju provedenog natječaja, donosi Izvršni odbor zajednice.

**Članak 14.**

Inicijativu ili prijedlog za obavljanje gospodarske djelatnosti određenog sadržaja u pojedinom sportskom ili drugom objektu, ili njegovom pojedinom dijelu, može podnijeti i klub član zajednice.

O svakoj inicijativi ili prijedlogu, u smislu prethodnog stavka, odluku donosi Izvršni odbor zajednice.

# V. POSTUPANJE U SVEZI S KORIŠTENJEM OBJEKATA I SA STVARIMA I PREDMETIMA NAĐENIM U NJIMA

**Članak 15.**

Korisnik objekta prilikom njegova korištenja dužan je poduzeti sve planirane i izrijekom navedene mjere u cilju zaštite učesnika sportske priredbe ili manifestacije, gledatelja, službenih i drugih osoba i imovine.

Prijavu javnog okupljanja nadležnoj policijskoj postaji podnosi korisnik – organizator sportske priredbe ili manifestacije i odgovoran je za očuvanje i provođenje javnog reda i mira, u i oko objekta, za vrijeme odvijanja sportske priredbe ili manifestacije, kao i po njihovu završetku, do trenutka predaje objekta vlasniku odnosno njegovom upravitelju.

Svaki korisnik objekta dužan je prilikom korištenja objekta, bilo da je organizator natjecanja ili manifestacije, bilo da u objektu obavlja gospodarsku djelatnost, postupati s dužnom pažnjom.

Korisnik koji prilikom korištenja objekta ili obavljanja gospodarske djelatnosti u objektu prouzroči svojim činjenjem ili nečinjenjem određenu štetu istu je dužan namiriti zajednici. O stupnju počinjene štete obavlja se očevid, kojem nazoče predstavnik zajednice i korisnik objekta, o čemu se sastavlja zapisnik.

Utvrđeni iznos štete korisnik je dužan najkasnije u roku od osam (8) dana uplatiti na račun zajednice ili isti ukloniti o svom trošku.

**Članak 16.**

Korisnik sportske dvorane „Žatika“ u vrijeme održavanja priredbi, sajmova, izložbi i sličnih manifestacija dužan je osigurati vatrogasno dežurstvo s tri (3) profesionalna vatrogasca u smjeni ili s dva (2) profesionalna vatrogasca i četiri (4) djelatnika stručno osposobljena za dobrovoljnog vatrogasca u smjeni, sukladno odredbama Pravilnika o razvrstavanju građevina, građevinskih dijelova i prostora u kategorije ugroženosti od požara ( NN br. 62/94 i 32/97).

**Članak 17.**

Zajednica ne odgovara odnosno ne snosi odgovornost za predmete i stvari izgubljene ili ostavljene u objektu za vrijeme ili nakon završetka natjecanja ili manifestacije.

Zajednica ne odgovara odnosno ne snosi odgovornost za slučaj nesreće za vrijeme ili nakon natjecanja ili manifestacije do koje je došlo krivnjom korisnika – gledatelja, do koje je došlo njegovom nepažnjom ili zbog neprovođenja propisanih mjera zaštite odnosno sigurnosti.

**Članak 18.**

U slučaju da se u objektu, nakon završetka natjecanja ili manifestacije, nađu izgubljene ili zaboravljene stvari, nadležna osoba – domar će pronađenu stvar ili predmet zapisnički popisati i zaključati u posebnu prostoriju.

Ako je u pitanju službeni osobni dokument ili novac ili predmet izuzetne vrijednosti isti će se zapisnički popisati i uz primjerak zapisnika dostaviti nadležnoj policijskoj postaji.

Pronađena stvar ili predmet čuvati će se najduže 30 (trideset) dana i protekom tog roka zapisnički će se uništiti, a ako se radi o stvari određene upotrebne vrijednosti može se zapisnički predati određenoj karitativnoj, humanitarnoj, socijalnoj ili drugoj sličnoj ustanovi.

# VI. ZAVRŠNE ODREDBE

**Članak 19.**

Popis sportskih objekata – dvorana, igrališta, boćališta, poslovnih prostora i drugih objekata kojima upravlja Sportska zajednica Grada Poreča, odnosno koja su Ugovorom prenijeta na upravljanje Sportskoj zajednici Grada Poreča, u privitku je ovog Pravilnika i čini njegov sastavni dio.

**Članak 20.**

Cjenik korištenja sportskih i drugih objekata u privitku je ovog Pravilnika i čini njegov sastavni dio.

**Članak 21.**

Ovaj Pravilnik stupa na snagu danom donošenja, a primjenjuje se od 22. siječnja 2021. godine.

PREDSJEDNIK

Alfredo Mendiković

UR.BROJ: 2167-18-021/01-2021

Poreč, 22. siječnja 2021.